  Виталий Пронин  Али шаерамы 298 хозяйство лыдъяське. Миым гинэ 312 вал. Быремъёсыз пӧлын Якшур-Бӧдья ёросысь «Лидер» хозяйство но.Нимез вошъян уг юрттыКионгоп, Мукши, Кыква гурт палъёсын улӥсьёс туннэ сюлэмзы вӧсь луыса учкыло пашмись бусыоссы, куашкась складъёссы шоры. Совето вакытэ хозяйствозы ёросын огез кужмоез вал. Нимаськиз «Восток», бератаз гинэ со «Лидер» луиз. Парсь, скал, вал вордылӥзы, котьку уно урожай басьяллязы. Табере зернотоксы гинэ но ӧвӧл ни. Хозяйство быремен, гуртысь калык но пудо  ичигес вордыны кутскиз. Азьвыл уго хозяйство турын но, ю тысь но пай понна висъялляз, со бадӟым юрттэт вал.- Мукши палась 300 йырлы фермалэсь борддоръёссэ кирпичен-кирпичен нуллӥзы, али фундаментсэ гинэ но бугыръяса поттало ни. Озьы берпуметӥ кортӵогез гинэ но вузало ни, колхоз кузё котькуд копейкаез хозяйствоысь пызьыртыны выре. Войнаын кадь улӥськомы. Ми палан таки одӥг рос-прос хозяйство но ӧз возиськы на. Интымы сыӵегес, лэся,  - вера Мукши гурт поселениен кивалтӥсь Анатолий Брюхачев.Якшур-Бӧдья ёрослэн шундыӝужан палаз ужаны котькугес ик секыт вал. Кионгоп палан мувӧй поттӥсьёс пуксемын. Рос-прос ужан вылысь вӧл-вӧл бусыос ӧвӧл, ваньмыз сямен тэль пушкын - тужгес бадӟымез бусы 70 гектар люкаське. Гуртоос, уждун сьӧры уйиськыса, мувӧй поттӥсьёс доры кошкемын. Уката секыт луиз 1990-тӥ аръёсы. Соку шаерысьтымы уноез хозяйствоос банкрот кылизы. Пӧлазы пыриз «Восток» колхоз но. Колхозэз басьтӥз Воткаысь Сергей Евсеев. Отӥяз со пиосыз кие  вуиз, хозяйстволэн нимыз кӧня пол вошъяськиз. Но та ужаны ӧз юртты ни. Зэм, кужмо луонзылы оскыса, 2011-тӥ арын хозяйствоез «Лидер» шуизы. Та дырысен солэн  воксё лябӟон вакытыз кутскиз.- Кивалтӥсез соку ик аслэсьтыз ӟепсэ тырмытон пала кескич ужаны ӧдъяз,  - вера Якшур-Бӧдья ёрос йырлэн воштӥсез Сергей Широбоков. - Выт ноку ӧз тырылы, Пенсиосъя фондэ отчислениос ӧз келялля. Пунэмъёсыз люкасько но люкасько, хозяйствозэ реорганизовать каре, ваньбурзэ, ужасьёссэ выль кылдытэм хозяйствое выжтэ, нош пунэмъёссэ банкрот кельтэмез вылэ куштэ. Кӧня пол адямиосты озьы куштӥз со. Кин озьы ужаны чидалоз? Зэм, уждун тырыкуз, ужалом ай, шуылӥзы. Но тросэз пенсизы сярысь пумен малпаськыны кутскизы.Ужатэк узырмонХозяйствоен кивалтӥсьлы ваньмыз ӵошкыт вал ке но, урожай люканъя «Лидер» ёросын котьку огез кужмоез вал. Татысь агроном Нина Гаврилова сюлмаськемен, 100 процентэз кидыссы но котьку ӟеч вал. Козлятник но будэтыны соос нырысь ик кутскизы. Нылкышно пенсие потӥз но, бусыос сярысь сюлмаськись быриз.- Куд-ог ужасьёсмы мувӧй поттӥсьёс доры кошкизы ке но, оскымонъёсыз, колхозэ егитысен лыктэмъёсыз, музъемез жалясьёсыз кылизы, - вера Нина Тимофеевна. - Ми ваньмы дэмен возьыны тыршимы хозяйствоез, гуртын со одно луыны кулэ шуыса. Техникамы 30 аръем вал ке но, сое но тупатъяллямы, одӥг гектар но гыриськытэк медаз кыльы шуыса. 2015-тӥ арын сӥзьыл ужамысь дугдӥ но, склад липет йылысь лымы куяны косӥсь ик быриз - тулыс кенос куашказ. Малы меда кошки шуыса, кӧня уйзэ ӧй кӧлы! Но огнам мон мар карысал на? Хозяйство бырон калэ вуэмын ни вал.Бератаз кузёлы ужасьёс но кулэ ӧйлась ни. Сергей Широбоков верамъя, адямиосты туж зӥбыса возьыны кутскиз. Уждунзэс зол кулэстӥз, адямиос асьсэос чидатэк мед кошкозы шуыса. Озьы ог 40 адями кошконо луиз.- Мар дауртӥськод шуыса, кылзэ юаны кутскимы вал. Но частник кылэм кароз шат?  - шуэ Сергей Дмитриевич. - Кунянъёссэ, ветылъёссэ вузаны кутскемез бере но визьмаськыны курылӥмы. Кунянтэк уго производстводэ азинтэмед нокызьы уз луы, со быронэ нуись сюрес. Йӧл басьтэмез луыку, пудоез возиз на, отӥяз скалъёссэ но ваньзэ пурт улэ келяз. Озьы ог 200 йыр скалъёс быризы. Ужан удысмес воштыны малпаськомы, будосъёсын гинэ на выромы, пе. Но будосъёс вылын гинэ нокызьы но уд возиськы, визьмаськомы. Быгато, шуиз. 2 ар пудо сиён дасяны выриз, но сое келян инты ӧз шедьты. Таин сэрен кидыс гинэ но басьтыны луонлыксы ӧй вал ни. Зэм, частник коньдон кыскон амал шедьтӥз. Мувӧй поттӥсьёс вылэ омырскиз: музъемез уродмытӥськоды шуыса, уксёзэс сюпсьыны ӧдъяз. Но  тонэ нокин весяк дармово уз сюды. Азинскон-ужан понна аслыд но маке лэсьтоно. Кылем тулыс колхоз воксё быриз. Сергей Евсеевлэн огез пиез фермер кариськиз. Ас вылаз гожтэм 110 гектар му вылэ ма но со кизиз. Но азьланезлы осконъёс пичиесь. Ял карись бусыос.Сосновкаысь выль омырТуннэ ёросысь бусыос но фермаос шоры инвесторъёс учкыло ик. Но Сергей Широбоков верамъя, тросэз мае кайпалтом на шуыса малпасько.- Гидъёс вань, соос ёрос администрацилэн, сое арендае сётом, ужалэ, пудо пыртэ, шуиськомы. Но пудо пыртон азьын гидъёсты быдэсак выльдоно. Талэсь соку ик шуэрско. Коньдонзэ кисьтэмез нокинлэн уг поты. Одӥг ужбергатӥсь туж бадӟым мылкыдын бызьылыны кутскиз вал бройлер вордонъя ферма усьтон пумысен. Но со понна фермаез быдэсак котыртоно. Тае лэсьтыны уг луы - мувӧй поттӥсьёслэн технической сюресъёссы, гумыоссы котькытын. Соин ик ужбергатӥсь малпанэзлэсь куштӥськиз.Ёросысь юн хозяйствоос но буш музъемъёсты утялтыны басьтӥськысалзы. Но виссы туж кыдёкын - 70-80 иськем люкаське. Техникаез солань-талань кысканы туж дуно усёз. Нош гуртоос туннэ ик 504 гектар пала пайёссэс сётыны дасесь. Со 7 бусы. Ӟеч кузёез туннэ ик отчы лэзьысалмы, шуо. Туннэ межевание ортчыто. Кадастръя палатае учётэ пукто, гырись-кизись мед гинэ сюроз, шуо. Оглом тапалан 2 сюрс 400 гектар музъем люкаськыны кулэ.- Артысь Шаркан ёросысь «Ошмес» хозяйствоен кивалтӥсен Анатолий Хохряковен вераськиськом. Ас палъёсаз со ӟеч ужа. Милемын артэ интыяськем Сосновка гуртэз ик макем юнмаз ни! Сосновкаысен Кионгопозь ог 3 иськем гинэ. Ӵапак солы ужано кадь. Огкыл шедьтӥмы ни, - шумпотэ Сергей Широбоков.Туэ «Ошмес» Якшур-Бӧдья музъем вылысь 250 гектаре йыды кизиз ни. Азьланяз бусыоссэ паськытатыны малпа.- Сосновкае 1 сюрс 600 йырлы ферма пуктыны малпасько, - шуэ Анатолий Хохряков. - Озьыен, пудо сиён тросгес дасяно луоз. Бусыоссы но утялтӥськозы, адямиослы но уж сюроз. Собере, туала вакытэ, производствоез йылтытэк, нокызьы уд азинскы, бадӟым уждун но тыремед уз луы. Нош уждунтэк егитъёсты уд возьы - соослы уго корка но сюрес гинэ кулэ ӧвӧл ни. Собере, азьланяз бадӟымесь хозяйствоослы гинэ на улон луоз, пичиосыз вожвылъяськыны уз пӧрмытэ. Али ик лябъёсызлэсь йӧлзэс, юнъёсызлэсь сярысь, заводъёс 2 манетлы дунтэменгес басьто. Ми нуналлы быдэ 54 тонна йӧл келяськомы. Зэм, туннэ Кионгоп палъёс ми доры бызьыса уггес лыкто на - чакласько. Азьвыл кузёзы куштыса кельтӥз бере, осконъёссы милемлы но сокем бадӟымесь ӧвӧл, вылды. Али тросэз кыкваос но мувӧй поттӥсьёс доры кошкемын. Но берытскозы ай. Возьматом ай ужаны быгатэммес!Мукши гурт поселениен кивалтӥсь Анатолий Брюхачев  гуртоосын ӵош выль кузёлы шумпотэмын. Анатолий Хохряковез соос пӧсь табанез кадь возьмазы.- Гуртоос кызьы колхозтэк улод шуыса лулӟыло ни вал,  - шуэ кивалтӥсь. -  Кин тодэ, Сосновкаысь сяна, оло, милям фермаосамы но А. Хохряков пудо пыртоз ай. Туннэ бусыос шоры но сокем вӧсь ӧвӧл ни учкыны - трактор гуретэ. Хохряков 2-3 механизатор шедьтӥз ни. Таос сьӧры мукетъёсыз но пумен кыстӥськозы. Ужалом ай!Елена Сараматова Туспуктэмъёс: А. Горбунов, В. Беломорских   